CELEX: 32016R1054
Language: ro
Date: 2016-06-29 00:00:00
Title: Regulamentul de punere în aplicare (UE) 2016/1054 al Comisiei din 29 iunie 2016 de modificare a Regulamentului de punere în aplicare (UE) nr. 1238/2013 al Consiliului de instituire a unei taxe antidumping definitive pentru importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză și a Regulamentului de punere în aplicare (UE) nr. 1239/2013 al Consiliului de instituire a unei taxe compensatorii definitive la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză

30.6.2016   
            
            
               RO
            
            
               Jurnalul Oficial al Uniunii Europene
            
            
               L 173/44
            
         REGULAMENTUL DE PUNERE ÎN APLICARE (UE) 2016/1054 AL COMISIEI
   din 29 iunie 2016
   de modificare a Regulamentului de punere în aplicare (UE) nr. 1238/2013 al Consiliului de instituire a unei taxe antidumping definitive pentru importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză și a Regulamentului de punere în aplicare (UE) nr. 1239/2013 al Consiliului de instituire a unei taxe compensatorii definitive la importurile de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1), în special articolul 9 alineatul (4) și articolul 14 alineatul (1),
   având în vedere Regulamentul (CE) nr. 597/2009 al Consiliului din 11 iunie 2009 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (2), în special articolul 15 alineatul (1) și articolul 24 alineatul (1),
   întrucât:
   
               (1)
            
            
               Prin Regulamentul de punere în aplicare (UE) nr. 1238/2013 al Consiliului (3), Consiliul a instituit o taxă antidumping definitivă pentru importurile în Uniune de module fotovoltaice pe bază de siliciu cristalin și componentele lor cheie (și anume celule) originare sau expediate din Republica Populară Chineză (denumită în continuare „RPC”).
            
         
               (2)
            
            
               Prin Regulamentul de punere în aplicare (UE) nr. 1239/2013 al Consiliului (4), Consiliul a instituit, de asemenea, o taxă compensatorie definitivă pentru importurile în Uniune de module fotovoltaice pe bază de siliciu cristalin și componentele lor cheie (și anume celule) originare sau expediate din RPC.
            
         
               (3)
            
            
               Societatea Shanghai Chaori International Trading Co. Ltd (denumită în continuare „societatea în cauză”), având codul adițional TARIC B872, o societate supusă unei taxe antidumping individuale de 41,3 % și unei taxe compensatorii individuale de 6,4 %, a informat Comisia cu privire la schimbarea denumirii sale în GCL System Integration Technology Co., Ltd.
            
         
               (4)
            
            
               În 2014, societatea în cauză a fost declarată în faliment. În februarie 2015, societatea în cauză a fost achiziționată de Jiangsu GCL Energy Co. Ltd, care face parte dintr-un grup de societăți având codul adițional TARIC B850.
            
         
               (5)
            
            
               Societatea în cauză a argumentat că schimbarea denumirii nu-i afectează dreptul de a continua să beneficieze de nivelul individual al taxei antidumping și de nivelul individual al taxei compensatorii care i-au fost aplicate anterior.
            
         
               (6)
            
            
               Totuși, ca urmare a achiziției, societatea în cauză nu numai că și-a schimbat numele în GCL System Integration Technology Co. Ltd., ci a devenit, de asemenea, parte a grupului de societăți având codul adițional TARIC B850 (5).
            
         
               (7)
            
            
               Atât societatea în cauză, cât și grupul de societăți menționate în considerentul (4) sunt supuse unei taxe antidumping individuale de 41,3 % și unei taxe compensatorii individuale de 6,4 %. Prin urmare, Comisia a concluzionat că schimbarea de nume nu afectează în niciun fel constatările Regulamentelor de punere în aplicare (UE) nr. 1238/2013 și, respectiv, nr. 1239/2013.
            
         
               (8)
            
            
               Comisia a informat toate părțile interesate cu privire la faptele și considerentele esențiale pe baza cărora intenționa să modifice Regulamentele de punere în aplicare (UE) nr. 1238/2013 și 1239/2013. Părților menționate li s-a acordat o perioadă în cursul căreia au putut formula observații cu privire la această comunicare. Nicio parte nu a prezentat observații.
            
         
               (9)
            
            
               Măsurile prevăzute de prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (CE) nr. 1225/2009,
            
         ADOPTĂ PREZENTUL REGULAMENT:
   Articolul 1
   Anexa I la Regulamentul de punere în aplicare (UE) nr. 1238/2013 și anexa I la Regulamentul de punere în aplicare (UE) nr. 1239/2013 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 343, 22.12.2009, p. 51.
   
      (2)  JO L 188, 18.7.2009, p. 93.
   
      (3)  JO L 325, 5.12.2013, p. 1.
   
      (4)  JO L 325, 5.12.2013, p. 66.
   
      (5)  Și anume, Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.
   
      ANEXĂ
      Anexa I la Regulamentul de punere în aplicare (UE) nr. 1238/2013 și anexa I la Regulamentul de punere în aplicare (UE) nr. 1239/2013 se modifică după cum urmează:
      
                  1.
               
               
                  Rubrica referitoare la codul adițional TARIC B850 se înlocuiește cu următorul text:
                  
                              „GCL SOLAR POWER (SUZHOU) LIMITED
                              GCL-Poly Solar Power System Integration (Taicang) Co. Ltd
                              GCL Solar System (Suzhou) Limited
                              GCL-Poly (Suzhou) Energy Limited
                              Jiangsu GCL Silicon Material Technology Development Co. Ltd
                              Jiangsu Zhongneng Polysilicon Technology Development Co. Ltd
                              Konca Solar Cell Co. Ltd
                              Suzhou GCL Photovoltaic Technology Co. Ltd
                              GCL System Integration Technology Co. Ltd.
                           
                           
                              B850 ”
                           
                        
            
                  2.
               
               
                  Rubrica referitoare la codul adițional TARIC B872 se înlocuiește cu următorul text:
                  
                              „Shanghai Chaori Solar Energy Science & Technology Co. Ltd
                           
                           
                              B872 ”